Preşedintele AUR, George Simion, afirmă că manifestul Partidului Popular European adoptat la Congresul de la Bucureşti "face jocurile Austriei", "preia teoria acestei ţări, care şantajează România şi Bulgaria" în ceea ce priveşte accederea ţărilor la spaţiul Schengen, şi consideră că niciun politician român "nu avea dreptul" să voteze acest document.
"Manifestul PPE preia exact teoria Austriei, care şantajează România şi Bulgaria în ceea ce priveşte accederea ţărilor la spaţiul Schengen contra realizării pretenţiilor austriece privind securitatea frontierelor externe ale UE, deşi cele două subiecte nu sunt şi nu trebuie legate (…). Niciun politician român, fie el şi liberal, nu avea dreptul să voteze aşa ceva", susţine joi liderul AUR, într-o postare pe pagina sa web.
Totodată, Simion îi cere preşedintelui Comisiei Europene, Ursula von der Leyen, să deschidă procedura de infringement împotriva Austriei pentru încălcarea tratatelor europene prin blocarea accederii României la spaţiul Schengen.
"Îi cerem Ursulei von der Leyen, preşedintele Comisiei Europene, să înceteze să ne mai dea asigurări mieroase că 'ne sprijină' şi, în schimb, să-şi facă datoria şi să deschidă procedura de infringement împotriva Austriei pentru încălcarea tratatelor europene prin blocarea României. Totodată, cerem ca Austria să fie sancţionată cu suma de zece milioane de euro zilnic până când îşi retrage opoziţia faţă de aderarea României la Schengen. Aşa ar fi corect, având în vedere daunele aduse României de către Austria prin blocajul său ilegal", mai afirmă preşedintele AUR.